IRPC ฟาดกำไรเฉียด3พันล้าน
ไออาร์พีซี ประกาศกำไรสุทธิ เกือบ 3 พันล้านบาท เพิ่มขึ้น 155 %
29 ก.ค. 2554

ไออาร์พีซี ประกาศกำไรสุทธิ เกือบ 3 พันล้านบาท เพิ่มขึ้น 155 %
บริษัท ไออาร์พีซี (IRPC) ประกาศกำไรสุทธิ  2,980 ล้านบาทคิดเป็นกำไรหุ้นละ 0.15 บาท ในไตรมาส 2 ปีนี้ เพิ่มขึ้น 155%  จากช่วงเดียวกันปีก่อน ส่วนครึ่งแรกปีนี้กำไรสุทธิ  6,479 ล้านบาทหรือเท่ากับ  0.32 บาท เติบโตกว่า 81% จากช่วงเดียวกันปีก่อน  บริษัทชี้แจงถึงสาเหตุหลักที่ทำให้กำไรไตรมาส2เพิ่มขึ้นมากว่า มาจากรายได้จากการขายจำนวน 67,636 ล้านบาทเพิ่มขึ้น 10,577ล้านบาท คิดเป็น 19 %ในขณะที่มีต้นทุนขายเพิ่มขึ้น 9,303 ล้านบาท คิดเป็น17% ทำให้มีกำไรขั้นต้นจำนวน 3,673 ล้านบาท เพิ่มขึ้น 1,273ล้านบาท คิดเป็น53% เนื่องจากราคาตลาดของน้ำมันดิบและผลิตภัณฑ์ต่างๆ สูงขึ้น โดยมีราคาขายเฉลี่ยสูงขึ้น 25% และต้นทุนวัตถุดิบเฉลี่ยสูงขึ้น 27%
ในขณะที่มีต้นทุนค่าไฟฟ้าและสาธารณูปโภคลดลง 16% จากโครงการโรงไฟฟ้าพลังความร้อนร่วมขนาด 220 เมกกะวัตต์ต่อชั่วโมง ซึ่งได้เริ่มดำเนินการในเชิงพาณิชย์ในวันที่ 1 มิ.ย.2554  บริษัทฯ มีระดับการกลั่นน้ำมันเฉลี่ยในไตรมาส 2 ของปีนี้ อยู่ที่ 172,065 บาร์เรลต่อวัน เทียบกับไตรมาสเดียวกันของปีก่อน ที่มีระดับการกลั่นน้ำมันเฉลี่ยอยู่ที่ 172,377 บาร์เรลต่อวัน คิดเป็นลดลง 0.18%
ส่วนรายได้อื่นๆในไตรมาส 2 ก็เพิ่มขึ้นเป็น 850 ล้านบาท เนื่องจากมีกำไรจากสัญญา  แลกเปลี่ยนส่วนต่างราคาน้ำมันล่วงหน้าสุทธิเพิ่มขึ้นจำนวน 590 ล้านบาท กำไรจากสัญญาแลกเปลี่ยนเงินตราต่างประเทศเพิ่มขึ้นจำนวน 61 ล้านบาท ดอกเบี้ยรับเพิ่มขึ้นจำนวน 32 ล้านบาท และอื่นๆเพิ่มขึ้นจำนวนเงิน 35 ล้านบาท ในขณะที่มีขาดทุนจากการด้อยค่าทรัพย์สินเพิ่มขึ้นจำนวน 121 ล้านบาท และขาดทุนจากการปรับมูลค่าเงินลงทุนในหลักทรัพย์เพื่อค้าเพิ่มขึ้นจำนวน 54 ล้านบาท บริษัทมีต้นทุนทางการเงินจำนวน437 ล้านบาท เพิ่มขึ้นจากไตรมาสเดียวกันของปีก่อน 71 ล้านบาท หรือ19 %เนื่องจากมีขาดทุนจากอัตราแลกเปลี่ยนจากหุ้นกู้เพิ่มขึ้นจำนวน 90 ล้านบาท และดอกเบี้ยจ่ายเพิ่มขึ้นเป็นจำนวนเงิน 30 ล้านบาท ในขณะที่มีกำไรจากสัญญาแลกเปลี่ยนเงินตราต่างประเทศและอัตราดอกเบี้ยล่วงหน้าเพิ่มขึ้นจำนวน 49 ล้านบาท